नवाज ने लादेन की हत्या की स्वतंत्र जांच की मांग की  
पाकिस्तान में विपक्षी नेता नवाज शरीफ ने अमेरिकी सेना द्वारा ओसामा बिन लादेन को मार गिराए जाने के मामले की स्वतंत्र जांच कराने की मांग की है।
पाकिस्तान में विपक्षी नेता व पूर्व प्रधानमंत्री नवाज शरीफ ने अमेरिकी सेना द्वारा अलकायदा प्रमुख ओसामा बिन लादेन को मार गिराए जाने के मामले की स्वतंत्र जांच कराने की मांग की है।  नवाज का कहना है कि उनके देश की सरकार और शक्तिशाली सेना भी जो कर पाने में सक्षम नहीं थी, वह अमेरिकी सेना ने किया है। समाचार एजेंसी एकेआई के मुताबिक बुधवार को इस्लामाबाद में संवाददाताओं से चर्चा करते हुए नवाज ने कहा कि सरकार इस मामले की जांच के लिए एक न्यायिक आयोग गठित करे। इस आयोग में पाकिस्तान के प्रधान न्यायाधीश, प्रांतीय मुख्य न्यायाधीशों और इस्लामाबाद उच्च न्यायालय के मुख्य न्यायाधीश को शामिल किया जाए।  पाकिस्तान ने अमेरिका के उन आरोपों को खारिज कर दिया है, जिनमें उसने कहा था कि पाकिस्तानी अधिकारियों की मदद के चलते ही लादेन इस्लामाबाद के इतने नजदीक रह रहा था।  नवाज ने कहा, पाकिस्तान कूटनीतिक रूप से अलग-थलग पड़ गया है। पूरा विश्व पाकिस्तान को आतंकवादियों को पनाह देने वाले राष्ट्र के तौर पर देख रहा है। अमेरिकी नौसेना के एक दस्ते ने दो मई को अफगानिस्तान के एबटाबाद में लादेन को मार गिराया था।